Ljankihujės ežeras
Ljankihujės ežeras (isp. Lago Llanquihue) – antras pagal dydį Čilės ežeras (didžiausias esantis vien Čilės teritorijoje), telkšantis Los Lagoso regione, vakarinėse Andų pašlaitėse, 70 m aukštyje virš jūros lygio. Ežero ilgis 40 km, plotis 32 km. Gylis siekia 350 m. Ežeras ledyninės kilmės. Jį supa Kalbuko ir Osorno ugnikalniai. Lavos nuošliauža atskirtas nuo Todos los Santoso ežero. Ežero baseinas užima 4738 km² plotą. Išteka Mauljino upė, jungianti Ljankihuję su Ramiuoju vandenynu. Turizmas, žvejyba (gausu vaivorykštinių upėtakių). Prie ežero įsikūrusios gyvenvietės: Puerto Varasas, Frutiljaras, Puerto Oktajas, Ljankihujė.